b'\n_START_ARTICLE_\nBredgade (K\xc3\xb8benhavn)\n_START_SECTION_\nBygninger langs Bredgade\n_START_PARAGRAPH_\nDen dag i dag fremst\xc3\xa5r Bredgade som en meget pomp\xc3\xb8s og imponerende gate med prektige bygninger, pal\xc3\xa9er, kirker og plasser og byr den forbipasserende p\xc3\xa5 sjeldent mange flotte syn. P\xc3\xa5 veien fra Kongens Nytorv ned mot Esplanaden st\xc3\xb8ter man bl.a. p\xc3\xa5 Sankt Ann\xc3\xa6 Plads som ble anlagt p\xc3\xa5 1700-tallet da Frederiksstaden var under oppf\xc3\xb8ring. Her ligger blant annet Garnisonskirken p\xc3\xa5 nummer 4. Kirken ble oppf\xc3\xb8rt i \xc3\xa5rene 1703\xe2\x80\x931706 under ledelse av W.F. von Platen. _NEWLINE_I Bredgade nr.28 ligger det Berckentinske pal\xc3\xa9 som n\xc3\xa5 kalles Odd Fellow pal\xc3\xa9et. Pal\xc3\xa9et ble tegnet av Johann Gottfried Rosenberg under Nicolai Eigtveds overoppsyn og oppf\xc3\xb8rt i \xc3\xa5rene mellom 1751 og 1755._NEWLINE_Lindencrones pal\xc3\xa9 ligger i nummer 26 og ble ferdigstilt av Johan Christian Conradi etter Nicolai Eigtveds tegninger i 1751. Huset ble reist for godseieren Christen Lindencrone og har 13 fag mot Bredgade og 5 fag mot Sankt Ann\xc3\xa6 Plads. Den skulpturelle utsmykkingen er det Jacob Fortling som har st\xc3\xa5tt for._NEWLINE_P\xc3\xa5 hj\xc3\xb8rnet av Dronningens Tv\xc3\xa6rgade og Bredgade ligger Moltkes pal\xc3\xa9 som eies av H\xc3\xa5ndv\xc3\xa6rkerforeningen. Hovedbygningen ble oppf\xc3\xb8rt i perioden 1700\xe2\x80\x931702 ved arkitekt Ernst Brandenburger for Ulrik Frederik Gyldenl\xc3\xb8ve. _NEWLINE_Dehns pal\xc3\xa9 i Bredgade 54 huser blant annet Apotekerforeningen. Hovedbygningen ble oppf\xc3\xb8rt i 1751-1755 ved Johann Gottfried Rosenberg og Nicolai Eigtved._NEWLINE_G\xc3\xa5r man videre f\xc3\xa5r man en titt p\xc3\xa5 Marmorkirken og Amalienborg Slotsplads, Bernstorffs pal\xc3\xa9 og \xc3\x98stre Landsret._NEWLINE_Aleksander Nevskij kirke ligger i Bredgade nr.53 og er en russisk-ortodokse kirke oppf\xc3\xb8rt etter initiativ av prinsesse Dagmar, Maria Feodorovna, som var datter av kong Christian IX.  Hun hadde konvertert til den ortodokse tro etter sitt gifterm\xc3\xa5l med den senere Aleksander den III. Kirken ble oppf\xc3\xb8rt i perioden 1881\xe2\x80\x931883. _NEWLINE_Skt. Ansgars kirke er den katolske domkirken i Danmark og ble oppf\xc3\xb8rt etter tegninger av G.F. Hetsch. Den ble innviet 1. november 1842. Kirken har adresse Bredgade 64. I Bredgade 68 ligger Designmuseum Danmark som har holdt til i bygningen siden 1926. Bygningen ble opprinnelig reist som Frederiks Hospital i \xc3\xa5rene 1752-1757 etter tegninger av Nicolai Eigtved og Laurids de Thurah._NEWLINE_I tillegg til gatens  arkitektoniske kvaliteter finner man p\xc3\xa5 gateplan en overflod av gallerier, kunst-og antikvitetshandlere og m\xc3\xb8belforretninger. Gaten har ogs\xc3\xa5 en stor del advokater, reklamebyr\xc3\xa5er, designere og arkitekter._NEWLINE_Hver dag ca. klokken 11.50 g\xc3\xa5r Den Kongelige Livgarde inn i Bredgade fra Kongens Nytorv p\xc3\xa5 vei mot vaktskiftet p\xc3\xa5 Amalienborg klokken 12.'